Martin Lidegaard (RV), 2006-02-21:
Som flere ordførere har været inde på, er det her jo en del af det brede energiforlig og en opfølgning på det brede energiforlig, og derfor går vi selvfølgelig også positivt ind i drøftelserne af det her lovforslag, der er noget af en moppedreng, som jeg tror fru Tina Petersen også var inde på.
Derfor kan vi jo ikke være helt sikre på, at man har fået fat i alle detaljer fra starten, men jeg har da i hvert fald to ting, som jeg godt kunne benytte anledningen til at spørge ministeren om, og jeg skal ikke af samme grund, som jeg lige har sagt, dadle ministeren, hvis ikke han kan svare på det på stående fod.
Der er spørgsmålet om overtagelsen af de regionale net.
Der var faktisk en bred politisk enighed om, at det af hensyn til både konkurrencen på markedet og forbrugernes sikkerhed var vigtigt at få en så stor del af nettet, altså infrastrukturen, over i Energinet Danmark i ikkekommercielt regi.
Jeg synes for at sige det rent ud, at det er svært at gennemskue, hvor mange af de regionale net der i øjeblikket er i spil som følge af de transaktioner, der allerede er foregået på energiområdet, siden vi lavede forliget, nemlig alle de salg af selskaber, sammenlægninger osv., der er foregået med NESA, Elsam, DONG osv.
Jeg er også klar over, at en del af det er uafklarede processer, men det, der selvfølgelig er interessant, er, om det, vi nu går i gang med at vedtage, spiller ind på det og på hvilken måde.
Derfor kunne jeg godt tænke mig en lidt mere klar status end de høringssvar, jeg indtil nu har læst, giver på, hvor stor en del af de regionale net der allerede er på vej over i Energinet Danmark som følge af den aftale, der har været indtil nu, hvor mange der er uafklarede, og hvor mange der slet ikke er i spil.
Den opdeling synes jeg vil have stor betydning for at danne sig et overblik.
Så er der jo andre ting, som ikke er direkte relaterede til det her lovkompleks, men som det indirekte berører.
Den ene er jo bl.a. hele ideen om at få gang i udskiftningsordninger af vindmøller.
Der ved jeg ikke, om ministeren er i stand til at give os en lille føling af, hvordan det går med det.
Vi har fra starten været bekymret for, om vi kunne få de nye møller op.
Det var en vigtig del af det her forlig for vores vedkommende.
Skiftende ministre har hele tiden lovet, at det nok skulle komme på plads.
Det er ikke på plads endnu, men jeg synes, det kunne være interessant at høre, om der er bevægelse i det.
Endelig er der hele energispareindsatsen.
Jeg er sådan set enig med de ordførere, der har nævnt, at det er en god plan, vi har.
Det er lidt ærgerligt, at transportområdet ikke er med, det kan vi forhåbentlig komme tilbage til, når vi skal diskutere energistrategi, men det er også bare for at signalere, at vi synes, det er en god model, altså form, med at have nogle konkrete målsætninger og nogle virkemidler.
Jeg håber, vi kan hive den med ind i de drøftelser om energistrategien, som vi skal have, for alt det her hænger jo sammen.
Men de to ting, som jeg håbede ministeren måske havde mulighed for at kommentere, var altså: Hvor mange regionale net er i spil?
Hvordan går det med vores vindmøller på land?
Med de bemærkninger vil vi gå positivt ind i udvalgsarbejdet.